钦定古今图书集成/明伦汇编/闺媛典/第023卷 > 王霸妻
## 钦定古今图书集成/明伦汇编/闺媛典/第023卷 > 王霸妻

按《后汉书列女传》，“太原王霸妻者，不知何氏之女也。
霸少立高节，光武时连征不仕。妻亦美志行。初，霸与
同郡令狐子伯为友，后子伯为楚相，而其子为郡功
曹，子伯乃令子奉书于霸，车马服役，雍容如也。霸子
方耕于野，宾至，投耒而归，见令狐子沮怍，不能仰视，
霸目之有愧容。客去，久卧不起，妻怪问其故，始不肯”
告，妻请罪而后言曰：“吾与子伯素不相若，向见其子
容服甚光，举措有适，而我儿曹蓬发历齿，未知礼则，
见客而有惭色，父子深恩，不觉自失耳！”妻曰：“君少修
清节，不顾荣禄，今子伯之贵，孰与君之高？奈何忘宿
志而惭儿女子乎？”霸屈起而笑曰：“有是哉！”遂共终身
隐遁。